KOMISSION PÄÄTÖS,

tehty 4 päivänä helmikuuta 1998,

komission asiantuntijoiden jäsenvaltioissa paikalla tekemiä eläinlääkintäalan tarkastuksia koskevista tietyistä yksityiskohtaisista säännöistä (ETA:n kannalta merkityksellinen teksti) (98/139/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon terveyttä koskevista vaatimuksista tuoreen lihan tuotannossa ja markkinoille saattamisessa 26 päivänä kesäkuuta 1964 annetun neuvoston direktiivin 64/433/ETY (1), sellaisena kuin se on viimeksi muutettuna direktiivillä 95/23/EY (2), ja erityisesti sen 12 artiklan, sekä muiden eläinlääkintäalan, erityisesti eläinperäisten tuotteiden tuotantoa ja markkinoille saattamista koskevia vaatimuksia, eläinten ja eläinperäisten tuotteiden kauppaan sovellettavia eläinten terveyttä koskevia vaatimuksia, eläimissä ja tuoreessa lihassa olevien jäämien tutkimista, torjuntatoimenpiteitä ja hävittämisohjelmia tiettyjen tautien osalta, eläinten suojelua, tautien hävittämiseksi tarvittavia rahoitustoimia sekä eläinlääkintäalan tiettyjä kustannuksia koskevien direktiivien ja päätösten vastaavat säännökset,

sekä katsoo, että

komission olisi annettava yleiset soveltamista koskevat säännöt, joilla vahvistetaan kyseisissä direktiiveissä ja päätöksissä tarkoitettuja, paikalla yhteistyössä jäsenvaltioiden kanssa tehtäviä tarkastuksia koskevat edellytykset,

komissio voi direktiivin 64/433/ETY 12 artiklassa ja terveyttä koskevista ongelmista tuoreen siipikarjalihan kaupassa 15 päivänä helmikuuta 1971 annetun neuvoston direktiivin 71/118/ETY (3), sellaisena kuin se on viimeksi muutettuna direktiivillä 96/23/EY (4), 10 artiklassa säädettyjen paikalla tehtävien tarkastusten aikana varmistaa ennalta varoittamatta direktiiveissä 89/662/ETY, 90/425/ETY, 90/675/ETY ja 91/496/ETY tarkoitettujen eläinlääkäritarkastusten ja -valvonnan rahoittamisesta 29 päivänä tammikuuta 1985 annetun neuvoston direktiivin 85/73/ETY (5), sellaisena kuin se on viimeksi muutettuna direktiivillä 96/43/EY (6), säännösten soveltamisen,

paikalla tapahtuvat tarkastukset on sisällytettävä jäsenvaltioiden kanssa käytyjen neuvottelujen ja pysyvän eläinlääkintäkomitean näkemysten esittämisen jälkeen laadittuihin ohjelmiin, jos tämä on tarpeen yhteisön lainsäädännön yhdenmukaisen soveltamisen varmistamiseksi,

tätä yhteistyötä olisi jatkettava paikalla tehtävien tarkastusten aikana, ja lisäksi olisi oltava mahdollista, että komission asiantuntijoilla olisi mukanaan komission nimeämiä asiantuntijoita, joilla on tiettyjä velvoitteita ja joiden matka- ja oleskelukustannukset korvataan,

tehokkuuden vuoksi olisi vahvistettava määräajat, joiden kuluessa komission on ilmoitettava paikalla tehtyjen tarkastusten tuloksista jäsenvaltioille, joissa tarkastukset tehtiin, ja määräajat asianomaisten jäsenvaltioiden huomautuksille,

on tarpeen varmistaa, että jäsenvaltiot ovat ottaneet huomioon paikalla tehtyjen tarkastusten tulokset,

avoimuuden vuoksi myös Euroopan parlamentille, kuluttajille ja tuottajille olisi ilmoitettava paikalla tehtyjen tarkastusten tuloksista ja niistä seuraavista toimintasuosituksista perustamissopimuksen määräysten rajoissa ja erityisesti 214 artiklassa määrättyä salassapitovelvollisuutta noudattaen,

olisi myös säädettävä nopeasta menettelystä, jolla tehdään tarvittaessa yhteisön päätöksiä erityisesti, jos paikalla tehtävissä tarkastuksissa on tullut esiin vakava uhka terveydelle tai jos osoittautuu, ettei tarkastusten johdosta välttämättömäksi todettuja toimenpiteitä ole toteutettu,

selkeyden vuoksi olisi kumottava komission päätös 96/345/EY (7), ja

tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Tällä päätöksellä vahvistetaan komission asiantuntijoiden jäsenvaltioissa paikalla tekemiä eläinlääkintäalan tarkastuksia koskevat tietyt yksityiskohtaiset säännöt.

Tässä päätöksessä tarkoitetaan paikalla tehtävillä eläinlääkintäalan tarkastuksilla, jäljempänä "tarkastukset", tarkastus- ja valvontatoimia, joita tarvitaan sen varmistamiseksi, että yhteisön lainsäädännön säännöksiä noudatetaan yhdenmukaisesti.

2. Tämän päätöksen säännöksiä sovelletaan rajoittamatta kuitenkaan Euroopan yhteisön ja kolmansien maiden välillä tehtyjen elävillä eläimillä ja eläintuotteilla käytävään kauppaan sovellettavia terveydellisiä toimenpiteitä koskevien sopimusten määräysten soveltamista.

2 artikla

Tarkastukset tehdään jokaisessa jäsenvaltiossa. Komissio laatii yleisohjelman tarkastuksista kyseisten säännösten osalta ja toimittaa sen pysyvälle eläinlääkintäkomitealle näkemysten esittämistä varten.

Tässä yleisohjelmassa on oltava tietoja kaikista toimista, jotka komissio toteuttaa tarkastusten yhteydessä.

3 artikla

1. Tarkastusohjelmat järjestetään ja toteutetaan yhteistyössä asianomaisen jäsenvaltion kanssa, joka nimeää tätä varten yhden tai useamman asiantuntijan.

2. Neuvoteltuaan asianomaisen jäsenvaltion kanssa komissio voi kuitenkin muuttaa tai aikaistaa tiettyjä tarkastuksia tai tehdä täydentäviä tarkastuksia jos se katsoo tämän tarpeelliseksi, erityisesti terveyssyistä, eläintensuojelusyistä tai aiempien tarkastusten tulosten perusteella.

3. Komissio antaa asianomaiselle jäsenvaltiolle kuitenkin ennakkoilmoituksen vähintään kymmenen arkipäivää ennen tarkastusohjelmien alkamista.

4 artikla

1. Tarkastettavien jäsenvaltioiden asiantuntijoiden lisäksi komission asiantuntijoiden mukana voi olla tarkastusten aikana 2 kohdassa tarkoitetussa luettelossa ilmoitettu yksi tai useampi asiantuntija yhdestä tai useammasta jäsenvaltiosta.

Tarkastuksen järjestämisen yhteydessä se jäsenvaltio, jonka alueella tarkastus tehdään, voi vastustaa toisen jäsenvaltion asiantuntijan osallistumista. Tätä mahdollisuutta voidaan käyttää ainoastaan kerran.

2. Jokainen jäsenvaltio ehdottaa komissiolle vähintään kahta asiantuntijaa, jotka ovat määrätyn alan erityisasiantuntijoita, ja ilmoittaa sille heidän nimensä, erikoisalansa, tarkan virallisen osoitteensa sekä puhelin- ja telekopionumeronsa.

Komissio pitää yllä luetteloa näistä asiantuntijoista ja pyytää jäsenvaltion toimivaltaisen viranomaisen lausuntoa asiantuntijasta ennen tämän kutsumista osallistumaan komission asiantuntijoiden kanssa I kohdassa mainittuihin tarkastuksiin.

Jos jäsenvaltion mielestä joku sen ehdottamista asiantuntijoista on poistettava luettelosta, se ilmoittaa siitä komissiolle. Jos asiantuntijoiden lukumäärä jää alle vaaditun vähimmäismäärän, jäsenvaltion on ehdotettava yhtä tai useampaa muuta asiantuntijaa komissiolle.

5 artikla

1. Tarkastuksissa komission nimeämän jäsenvaltion asiantuntijan tai asiantuntijoiden on noudatettava komission hallinnollisia sääntöjä.

2. Tämän asiantuntijan tai näiden asiantuntijoiden tarkastuksista saamia tietoja tai tekemiä johtopäätöksiä ei saa missään tapauksessa käyttää henkilökohtaisiin tarkoituksiin tai ilmaista komission tai jäsenvaltion toimivaltaisiin elimiin kuulumattomille henkilöille.

3. Komission nimeämän jäsenvaltion asiantuntijan tai asiantuntijoiden matka- ja oleskelukustannukset korvataan komission ulkopuolisten, komission asiantuntijatehtäviä suorittamaan pyydettyjen henkilöiden matka- ja oleskelukustannuksia koskevien sääntöjen mukaisesti.

6 artikla

1. Jäsenvaltio, jonka alueella tarkastukset tehdään, antaa tämän päätöksen mukaisesti komission asiantuntijoille ja komission nimeämille asiantuntijoille heidän tehtäviensä toteuttamiseksi tarvitsemansa avun. Erityisesti jäsenvaltion on annettava näiden asiantuntijoiden tavata, samalla tavoin kuin toimivaltaisen viranomaisen virkamiesten, kaikki asiantuntijoiden pyytämät henkilöt, ja asiantuntijoiden on saatava kaikki tarvittavat tiedot ja asiakirjat sekä päästävä paikkoihin, rakennuksiin, laitoksiin ja kuljetusvälineisiin, joissa tarkastukset on tehtävä.

2. Rajoittamatta 5 artiklan 1 kohdan soveltamista komission asiantuntijat noudattavat tarkastusten aikana samoja hallinnollisia määräyksiä kuin 1 kohdassa tarkoitetut jäsenvaltion toimivaltaisten viranomaisten virkamiehet.

7 artikla

1. Tarkastuksen päätyttyä komission asiantuntijat ilmoittavat suullisesti asianomaiselle jäsenvaltiolle johtopäätelmistään ja tarvittavaksi katsomistaan korjaustoimenpiteistä sekä niiden mahdollisesta kiireellisyydestä.

Komissio vahvistaa 20 arkipäivän kuluessa kirjallisessa kertomuksessa jäsenvaltiolle tehdyn tarkastuksen tulokset, jos on saatu kaikki näiden tarkastusten yhteydessä pyydetyt lisätiedot, joita tällöin ei ollut saatavilla.

Jäsenvaltio antaa huomautuksensa 25 arkipäivän kuluessa siitä, kun se on saanut kirjallisen kertomuksen komissiolta.

Hätätapauksessa tai jos tarkastuksen yhteydessä on havaittu vakava uhka terveydelle tai eläinten hyvinvoinnille, jäsenvaltiolle ilmoitetaan tarkastuksen löydöksistä kirjallisella kertomuksella mahdollisimman nopeasti ja viimeistään kymmenen arkipäivän kuluessa tarkastuksen päättymispäivästä. Myös jäsenvaltion on annettava huomautuksensa mahdollisimman nopeasti ja viimeistään kymmenen arkipäivän kuluessa siitä, kun se on saanut kirjallisen kertomuksen komissiolta.

Toimittaessaan tietoja tarkastusten tuloksista komissio noudattaa erityisesti perustamissopimuksen 214 artiklan määräyksiä.

Nämä säännökset eivät rajoita komission toimivaltaa toteuttaa suojatoimenpiteitä eläinlääkintäalaa koskevan yhteisön lainsäädännön mukaisesti.

2. Jäsenvaltio toteuttaa kaikki tarvittavat korjaustoimenpiteet ottaakseen huomioon tehtyjen tarkastusten tulokset.

3. Jos komission asiantuntijat tekemissään tarkastuksissa toteavat merkittäviä puutteita yhteisön lainsäädännön noudattamisessa jossakin jäsenvaltiossa tai sen yhdellä tai useammalla alueella, jäsenvaltion on komission pyynnöstä tehtävä syvällisempi tarkastus kyseisen alueen yleisestä tilanteesta. Tarvittaessa jäsenvaltio voi neuvoteltuaan komission kanssa rajoittaa tarkastuksen koskemaan yhtä tai useampaa tarkastusten ohjelmaan kuuluvaa aluetta; se antaa komissiolle tiedoksi komission vahvistamassa määräajassa näiden tarkastusten tulokset sekä tilanteen korjaamiseksi toteutetut toimenpiteet.

4. Jos asianomainen jäsenvaltio ei toteuta vahvistetussa määräajassa tarkastusten seurauksena todettuja asianmukaisia korjaavia toimenpiteitä, erityisesti, jos näissä tarkastuksissa on tullut esiin kansanterveyttä, eläinten terveyttä tai eläinten suojelua koskeva vakava uhka, komissio toteuttaa neuvoston direktiivin 89/662/ETY (8) 17 artiklassa säädetyn menettelyn mukaisesti kaikki tarpeellisiksi katsomansa toimenpiteet.

8 artikla

1. Komissio antaa säännöllisesti jäsenvaltioille tiedoksi kaikissa jäsenvaltioissa paikalla tehtyjen tarkastusten tulokset ja niistä seuraavat toimintasuositukset kirjallisina kertomuksina pysyvässä eläinlääkintäkomiteassa.

Komissio antaa Euroopan parlamentille tiedoksi nämä tulokset ja niistä seuraavat toimintasuositukset.

Komissio myös tiedottaa näistä tuloksista ja suosituksista säännöllisesti ja julkisesti.

2. Toteuttaessaan tässä artiklassa säädettyjä toimia komissio ja jäsenvaltiot noudattavat erityisesti perustamissopimuksen 214 artiklan määräyksiä.

9 artikla

Tämän päätöksen määräyksiä tarkastellaan uudelleen komission jäsenvaltioille antaman kertomuksen perusteella ennen 31 päivää joulukuuta 1998.

10 artikla

Kumotaan päätös 96/345/EY.

11 artikla

Tämä päätös on osoitettu kaikille jäsenvaltioille.

Tehty Brysselissä 4 päivänä helmikuuta 1998.

Komission puolesta

Emma BONINO

Komission jäsen

(1) EYVL 121, 29.7.1964, s. 2012/64

(2) EYVL L 243, 11.10.1995, s. 7

(3) EYVL L 55, 8.3.1971, s. 23

(4) EYVL L 125, 23.5.1996, s. 10

(5) EYVL L 32, 5.2.1985, s. 14

(6) EYVL L 162, 1.7.1996, s. 1

(7) EYVL L 133, 4.6.1996, s. 29

(8) EYVL L 395, 30.12.1989, s. 13